CELEX: 62007TN0447
Language: el
Date: 2007-12-05 00:00:00
Title: Υπόθεση T-447/07: Προσφυγή της 5ης Δεκεμβρίου 2007 — Scovill Fasteners κατά Επιτροπής

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/31
            
         Προσφυγή της 5ης Δεκεμβρίου 2007 — Scovill Fasteners κατά Επιτροπής
   (Υπόθεση T-447/07)
   (2008/C 37/48)
   Γλώσσα διαδικασίας: η αγγλική
   Διάδικοι
   
      Προσφεύγουσα: Scovill Fasteners, Inc. (Clarkesville, United States) (εκπρόσωπος: O. Dugardyn, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 19 Σεπτεμβρίου 2007 απόφαση της Επιτροπής σχετικά με μια διαδικασία του άρθρου 81 ΕΚ (υπόθεση COMP/E-1/39.168 — Μικρά πλαστικά και μεταλλικά προϊόντα ραπτικής (ψιλικά): κουμπιά και φερμουάρ)·
            
         
               —
            
            
               επικουρικά, να ακυρώσει ή να μειώσει το επιβληθέν στην προσφεύγουσα πρόστιμο·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως C 2007) 4257 τελικό, της 19ης Σεπτεμβρίου 2007, στην υπόθεση COMP/ E-1/39.168 — Μικρά πλαστικά και μεταλλικά προϊόντα ραπτικής (ψιλικά): κουμπιά και φερμουάρ), με την οποία η Επιτροπή δέχθηκε ότι η θυγατρική της προσφεύγουσας, από κοινού με άλλες επιχειρήσεις, παρέβη το άρθρο 81 ΕΚ συμφωνώντας ή συντονίζοντας αυξήσεις τιμών και ανταλλάσσοντας πληροφορίες για τις τιμές και για την εφαρμογή των αυξήσεων των τιμών.
   Προς στήριξη της προσφυγής της η προσφεύγουσα διατείνεται ότι η Επιτροπή εσφαλμένα θεώρησε ότι η προσφεύγουσα αποτελεί μια ενιαία οικονομική οντότητα μαζί με τη θυγατρική της, καθώς και ότι η προσφεύγουσα δεν μπορεί να θεωρηθεί αλληλεγγύως και εις ολόκληρον υπόχρεη προς καταβολή του επιβληθέντος στη θυγατρική προστίμου για τις παραβάσεις που φέρεται ότι διέπραξε η θυγατρική αυτή.
   Επιπλέον, η προσφεύγουσα ισχυρίζεται ότι η Επιτροπή δεν απέδειξε, όπως όφειλε, ότι η θυγατρική της προσφεύγουσας μετείχε στη σύμπραξη μετά από το 1997.
   Επικουρικά, η προσφεύγουσα ισχυρίζεται ότι η Επιτροπή:
   
               —
            
            
               υπέπεσε σε πρόδηλα σφάλματα κατά τον υπολογισμό του προστίμου,
            
         
               —
            
            
               δεν έλαβε υπόψη όλα τα κρίσιμα στοιχεία κατά την εκτίμηση της διάρκειας και της σοβαρότητας των παραβάσεων και
            
         
               —
            
            
               παρέλειψε να εκτιμήσει τα υπάρχοντα ελαφρυντικά στοιχεία, όπως είναι ο περιορισμένης σημασίας ρόλος που είχε η θυγατρική της προσφεύγουσας.